CELEX: 22021D2323
Language: bg
Date: 2021-12-21 00:00:00
Title: Решение № 2/2021 на Съвета за партньорство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, от 21 декември 2021 г. по отношение на удължаването на преходния период, по време на който Обединеното кралство може да предвиди дерогации от задължението за заличаване на резервационните данни на пътниците след отпътуването им от Обединеното кралство [2021/2323]

29.12.2021   
               
               
                  BG
               
               
                  Официален вестник на Европейския съюз
               
               
                  L 467/6
               
            
         РЕШЕНИЕ № 2/2021 НА СЪВЕТА ЗА ПАРТНЬОРСТВО, СЪЗДАДЕН СЪС СПОРАЗУМЕНИЕТО ЗА ТЪРГОВИЯ И СЪТРУДНИЧЕСТВО МЕЖДУ ЕВРОПЕЙСКИЯ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ, ОТ ЕДНА СТРАНА, И ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ, ОТ ДРУГА СТРАНА,
         от 21 декември 2021 г.
         по отношение на удължаването на преходния период, по време на който Обединеното кралство може да предвиди дерогации от задължението за заличаване на резервационните данни на пътниците след отпътуването им от Обединеното кралство [2021/2323]
         СЪВЕТЪТ ЗА ПАРТНЬОРСТВО,
         Като взе предвид Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна („Споразумението за търговия и сътрудничество“), и по-специално член 552 от него,
         като има предвид, че:
         
                     1)
                  
                  
                     Член 552, параграф 4 предвижда Обединеното кралство да заличава резервационните данни на пътниците (наричани по-нататък: „PNR“) след отпътуването им от Обединеното кралство, освен ако оценка на риска показва тези данни е необходимо да бъдат съхранени.
                  
               
                     2)
                  
                  
                     Член 552, параграф 11 предвижда, че Обединеното кралство може да предвиди временни дерогации от параграф 4 от същия член за междинен период, докато Обединеното кралство извърши техническите адаптации възможно най-скоро (наричан по-нататък „междинният период“). По време на междинния период компетентният орган в Обединеното кралство възпрепятства използването на PNR данните, които трябва да бъдат заличени, чрез прилагането към тези PNR данни на допълнителните защитни мерки, изброени в член 552, параграф 11, букви а)—г).
                  
               
                     3)
                  
                  
                     Съгласно член 552, параграф 10 тази дерогация се прилага поради специалните обстоятелства, които възпрепятстват Обединеното кралство да извърши техническите адаптации, необходими за трансформирането на системите за обработване на PNR, които Обединеното кралство използваше, докато към него се прилагаше правото на Съюза, в системи, които ще позволяват заличаването на PNR данни в съответствие с член 552, параграф 4 (наричани по-нататък „специалните обстоятелства“).
                  
               
                     4)
                  
                  
                     Член 552, параграф 13 предвижда, че ако специалните обстоятелства продължават да са налице, Съвет удължава междинния период с една година.
                  
               
                     5)
                  
                  
                     Съгласно член 552, параграф 12, буква б) Обединеното кралство представи на Специализирания комитет по правоприлагане и съдебно сътрудничество оценка дали специалните обстоятелства продължават да са налице, заедно с описание на положените усилия за трансформиране на системите на Обединеното кралство за обработване на PNR в системи, които ще позволяват PNR данните да бъдат заличавани в съответствие с член 552, параграф 4, и съгласно член 552, параграф 12, буква а) доклад от независимия административен орган, посочен в член 552, параграф 7, който съдържа становището на надзорния орган на Обединеното кралство, посочен в член 525, параграф 3, дали защитните мерки, предвидени в член 552, параграф 11 са били ефективно приложени, допълнен от доклад на надзорния орган на Обединеното кралство, получен на 30 ноември 2021 г.
                  
               
                     6)
                  
                  
                     Съгласно член 552, параграф 13 Специализираният комитет по правоприлагане и съдебно сътрудничество разгледа оценката и доклада на 19 октомври 2021 г.
                  
               
                     7)
                  
                  
                     Страните стигат до заключението, че специалните обстоятелства продължават да са налице.
                  
               ПРИЕ НАСТОЯЩОТО РЕШЕНИЕ:
         
            Член 1
            Междинният период, през който Обединеното кралство може да се отклони от задължението по член 552, параграф 4 от Споразумението за търговия и сътрудничество се удължава до 31 декември 2022 г.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел и Лондон на 21 декември 2021 година.
            
               
                  За Съвета за партньорство
               
               
                  Съпредседатели
               
               Maroš ŠEFČOVIČ
               Elizabeth TRUSS